اسماعیل قوربانین‌دا کسیله‌ن حئیوانلاردا بیر سیرا شرطلر واجیب ساییلیر. قوربان‌لیق کیمی سچیله‌ن حئیوان قوچ، ایریبوینوزلو دانا، یاخود دا دوه اوْلمالی‌دیر. نسیل آرتیمین‌دا دیشی حئیوانلارین موستسنا رولو اوْلدوغونا گؤره قوربان‌لیق حئیوانین ارکک اوْلماسی داها اۆستون توتولور. قوربان‌لیق قوچون یاشینا گلینجه، بۇ، ان آزی آلتی آیلیق حئیوان اوْلمالی‌دیر. لاکین دانا، یاخود دوه‌نین بیر یاشی تمام اوْلسا، داها یاخشی‌دیر. قوربان‌لیق دوه‌نین بش یاشی تمام اوْلمالی‌دیر. قوربان بایرامین‌دا کسیله‌ن حئیوانین ساغلام اوْلماسی دا واجیب شرط‌دیر. ازالارین‌دا هر هانسی نقصانی اوْلان، بوینوزونون، یاخود قولاغینین بیری اوْلمایان، آختالانمیش حئیوانین قوربان کسیلمه‌سی ایسلام‌دا مصلحت گؤرولمور. کسیله‌جک قوربان‌لیق گؤزگلیم‌لی اوْلمالی‌دیر. بۇ بایرامین اساس ماهیتی الله یولون‌دا کسیلمیش قوربان‌لیق حئیوانین اتینی اللهین ایمکان‌سیز بن‌ده‌لری ایله بؤلوشمک، اوْنلاری سوین‌دیرمک و آیینین ده اساسین‌دا، اوْروجلوق‌دا اوْلدوغو کیمی، خییرخاه‌لیق، پاک‌لیق و اللها اینام و سوگی دورور. بعضاً بیر نئچه آدام بیر حئیوان آلیب اوْنو اؤز آرالارین‌دا بؤلوشمکله، یاخود گدیب بازاردان ات آلیب گتیرمکله اؤز قوربانینی کسمیش حساب ائدیرلر. لاکین ایسلام دینینه گؤره بونلار قوربان‌لیق حساب اوْلونمور. البته، بیر نئچه نفر ییغیشیب بیر دانانی قوربان کسه بیلرلر، بۇ شرطله کی، هر بیر شخصه دوشموش ات پایینی ان آزی اۆچ حیصّه ‌یه بؤلمک مۆمکون اوْلسون. بۇ حیصّه ‌لردن بیری اوْنلارین اؤز عائله‌سینه صرف اوْلونمالی، قالان حیصّه ‌لر ایسه فقیر-فوقرایا پایلانمالی‌دیر. قوربانلیغین ان گؤزل خصوصیتلرین‌دن بیری اوْدور کی، بورادا دین، مذهب آیری-سچکیلیینه یول وریلمیر. بۇ بایرام‌دا ایسته‌نیله‌ن دین‌دن اوْلان یتیمین، کیم‌سه‌سیزین و یوخسولون حاقی وار کی، وارلینین ایمکانلارین‌دان بهره‌له‌ن‌سین، عادی گونلرده ییه بیلمدیی قوربان‌لیق اتین‌دن دادسین. قوربان‌لیق اوْ دمک‌دیر کی، اینسانلار اللهین خوشونا گله‌جک بیر عملی ایجرا ائدیرلر.